Kongelige biler i Norge

Kongelige biler i Norge er biler som formelt er registrert på Det kongelige hoff, som regel omtalt som eid av kongen i Norge. Ofte omtales også andre biler som kongelige. Dette er primært biler som har vært eid av Det kongelige hoff, og som er kjøpt eller overtatt av privatpersoner eller museer.

Historie

Kong Haakon var første norske monark som anskaffet seg bil. I 1913 skaffet han seg en Minerva Torpeda. Samtidig fikk man nytt system for kjennemerke for motorkjøretøy, og Det kongelige hoff fikk tildelt skiltnumrene fra A-1 til A-10. Senere, mellom 1923 og 1925, fikk hoffet også tildelt skiltnumrene mellom A-10 og A-20. 
Ved besøk utenfor østlandsområdet, pleide Kongen å benytte C-1. Dette ble satt på bilene som til vanlig hadde A-skilt, for eksempel ved signingen av kong Olav V i 1958.
 Kongen har frem til 2011 hatt en egen bil stående i Bergen med registreringsnummer O-1 . Den siste bilen var en 1970 Lincoln Continental, Kong Haakon hadde også en egen kongebil i Bergen, en Humber Pullman 1951 modell. Bilene sto på Kongens residens i Bergen når de ikke var i bruk. Begge bilene eies i dag av Bergen Veteranvogn Klubb, og er utstilt på Bergens Tekniske Museum.
Tidligere benyttet Kronprins Olav og Kronpinsesse Märtha C-1, C-2, C-3 og C-4 når de representerte. A skiltene var da forbeholdt kongen og dromningen. Kronprins Harald og Kronprinsesse Sonja benyttet også skiltet C-2 på deres Volvo limousine.

A-1

Bilen er sammen med kongefamilien selve symbolet på slutten av andre verdenskrig. Det var denne bilen som tok kongen og kronprinsesse Märtha fra honnørbryggen til Slottet ved hjemkomsten den 7. juni 1945. Kong Olav benyttet bilen i forbindelse med signingen i 1958, og kong Harald og dronning Sonja i anledning signingen i 1991. Ved flere anledninger har bilen blitt lånt ut til museer, sist til Trondheim i forbindelse med utstillingen «Fra Berliner til Buick. Kongelige kjøretøyer 1905-45».

A-2

Fra 2015 er A-2 en Audi A8 L (Kingsize). Den forrige A-2 var en Mercedes E-klasse, ombygd av Binz
Bilen benyttes generelt av kongen til alle offisielle oppdrag, og er kongens hovedbil ved offisielle anledninger.
Det finnes også en Cadillac fra 1997 som har vært brukt som A-2. Denne er avregistrert men er fortsatt i kongehusets eie.

A-3

A-3 er tidligere A-2. En Binz Limousine fra 2012. Benyttes av kronprinsparet når de representerer sammen eller hver for seg. Kronprinsessen benytter primært A-6 når hun representerer alene. Brukes også ved offisielle statsbesøk. Det har vært flere Volvoer som har blitt benyttet som A-3 tidligere.

A-4

En Packard fra 1945 bærer skiltet A–4.

A-5

Er ved siden av A – 1 den mest kjente av kongebilene, og er den eneste av kongens biler som først har vært kongelig, deretter overdratt til private, for så igjen å bli kongelig. 
Bilen er en 1966-modell Lincoln Continental Convertible. Ryktet skal ha det til at kong Olav fikk bilen som gave under et offisielt besøk USA høsten 1965. Slottet kan imidlertid opplyse at kjøretøyet ble ervervet på ordinært vis. 22. april 1965 var ferdig registrert på A-5. 
Bilen ble ikke brukt mye, men har hatt æren av å stå for brudetransporten ved to kongelige bryllup. Daværende kronprins Harald og kronprinsesse Sonja i 1968, og dagens kronprinspar i 2001.
På tidlig 90-tall ble bilen til manges sorg solgt til private. Første fikk bilen på skiltene DH11111, senere veteranskiltet A-55. Også under kronprinsbryllupet i 2001 var bilen privat eid og hadde A-55, men dispensasjon ble gitt til å bruke A-5 bryllupsdagen. 
Slottet kjøpte bilen tilbake igjen i november 2002, og bilen har nå ordinært A-5.

A-6

En BMW 7-serie hybrid. Brukes av kronprinsparet, gjerne når en av de representerer alene.

A-7

Dronning Sonjas offisielle bil. En Mercedes-Benz fra 2014, bygget om av Binz. Tidligere bil med skiltet A7 har vært en grønn Cadillac Superior Royal, som var i tjeneste fra 1997 til 2014 da Dronningen fikk ny bil.

A-8

Lexus LS 600 LH 2008. Brukes av Prinsesse Märtha Louise når hun representerer, tidligere brukt av kronprinsparet, som ved enkelte anledninger fortsatt bruker bilen.

A-9

Prinsesse Astrids offisielle nummer. Prinsesse Astrid ble tildelt skilt A-9 da hun fikk sertifikat.  Prinsesse Astrid har tidligere kjørt flere Volvoer og Saaber. Prinsesse Astrid eier sin bil privat og bruker ordinære skilter, når hun ikke er på offisielle oppdrag. Prinsessen kjøres av en gardist som er vernepliktig. Dagens bil man ved offisielle anledninger kan se med skiltet A-9 er en Lexus GS300 Hybrid

Kongefamilien privat

Bilene med de kongelige kjennemerkene brukes kun til offisielle sammenhenger. Privat kjører kongen og medlemmer av kongefamilien med ordinære kjennemerker. Kongen har hybridutgave av BMW 7-serie (registreringsnummer C-570), dronningen Volvo XC-60 (leaset)
. Dronningen benytter i dag vanlige skilter men har benyttet C-1285 på alle sine biler, primært Volvoer, frem til 90-tallet. Kronprinsparet benytter en Lexus og en Tesla. Begge med vanlige skilt. Kronprinsens Tesla har benyttet registreringsnummer A-6 ved enkelte anledninger.